'n Eerbare regering doen nie aan sy burgers wat die ANC-regime aan Suid-Afrika doen deur landsgrense oop te gooi, misdaad daardeur te bevorder en dan geen behoorlike straf toe te pas nie. 'n Regering is sy burgers 'n veilige en rustige bestaan verskuldig. Daarvoor moet die regte wette ingestel en ook toegepas word – nie soos die regime se gewoonte is om te spog met 'n goeie grondwet maar hulself nie daaraan te steur nie. Die wet op doodstraf moet dringend weer in die grondwet opgeneem word; dan sal daar 'n beduidende afname in die ongehoorde groot aantal sinlose moorde wees. Die doodstraf is nie liefdeloos en onmenslik soos wat onkundiges dit uitmaak nie; dit is in lyn met die Skrif! Die doodstraf vir moord moet in gehoorsaamheid aan Gen.9:6 verstaan word. Hierdie opdrag is lank voor Israel se ontstaan gegee. Dit geld vir alle tye en is derhalwe vir die ganse mensdom bedoel.
Gen.9:6 gee die mees basiese uitspraak: "Hy wat die bloed van 'n mens vergiet, sy bloed sal deur die mens vergiet word; want God het die mens na sy beeld gemaak". Wie daarmee verskil, kritiseer uiteraard die Skrif. God motiveer selfs die doodstraf; iets wat geen ander godsdiens doen nie. En nêrens in die NT word die doodstraf ooit opgehef nie. Dit wat vir die OT gegeld het, het ook vir die NT gegeld. Teregstellings is in die NT gewoonlik met onthoofding uitgevoer.
In Hand.12:2 skryf Lukas dat Herodes die apostel Jakobus met die swaard laat doodmaak het. Die swaardmag was sinoniem met die staat se reg om boosdoeners die lewe te ontneem. En omdat God die staat opdrag gee om wet en orde te handhaaf, kan burgers van die staat eis/verwag om in hul basiese veiligheidsbehoeftes te voorsien. Sonder die doodstraf kan wet en orde nie gehandhaaf word nie. Oral waar dit in die wêreld afgeskaf is, het wetteloosheid oorhand toegeneem.
Die NT maak dit egter wel duidelik dat slegs die staat die doodstraf mag oplê en voltrek. Dis nie vir enkelinge beskore nie: Want die owerhede is geen voorwerp van vrees by die goeie dade nie, maar by die slegte…. want hy is 'n dienaar van God, jou ten goede, maar as jy kwaad dien, vrees dan, want hy dra die swaard nie verniet nie, want hy is 'n dienaar van God, 'n wreker om die een wat kwaad doen, te straf" (Rom.13:3,4).
Paulus stel dit duidelik dat die staat sy regeermag van God ontvang en derhalwe 'n dienaar van Hom is. Wie dit nie gebruik nie, is 'n dienaar van Satan. Daar staan in Rom.13 geskryf dat die owerheid die swaard nie verniet dra nie. Dis die staat se goddelike plig om diegene wat die doodstraf verdien, toepaslik te straf. Wie dit nie doen nie, dien God nie.
Die mens is na die beeld van God geskape. Gevolglik is moord 'n vergryp teen God. Hy het die mens aangestel om oor sy skepping te heers en sy heerlikheid te weerkaats: "Maar elkeen wat sy woord bewaar, in hom het die liefde van God waarlik volmaak geword…. Hy wie sê dat hy in Hom bly, behoort self ook so te wandel soos Hy gewandel het" (1 Joh.2:5,6).
By misdade waar mense dood is, het die vergeldingsreg gegeld - soos wat jy aan 'n ander een doen, moet aan jou gedoen word; 'n oog vir 'n oog, 'n tand vir 'n tand en 'n lewe vir 'n lewe. Die Bybel eis dat moord vergeld moet word. Dis egter 'n taak wat God uitsluitlik aan die staat oplê. Dis nie vir enkelinge bedoel nie. Daar was destyds in Israel sekere plekke waar vermeende oortreders 'n regverdige verhoor kon verkry. Dis vrystede genoem. Indien die persoon wel aan moord skuldig was, is hy daarna tereggestel.
Om heiden-elemente met die ware godsdiens te vermeng, het ook die doodstraf verdien. Lev.10:1,2 vertel van Nadab en Abihu, die seuns van Aaron, wat vreemde vuur (heidense reukwerk) geoffer het waarna God hulle met vuur uit die hemel verteer het. Sekere gevalle van die skending van die Sabbat kon met steniging gestraf word (Num.15:32-36). Alles was nodig om die heiligheid van God by Israel in te skerp.
Desondanks lees ons ook in die Bybel van moordenaars wat nie tereggestel is nie. Kain het sy broer doodgeslaan en Moses 'n Egiptenaar. Dawid het Uria, die man van Batseba, laat ombring. Daar word egter nie gesê waarom hulle nie aan die pen gery het nie. Die rede vir die doodstraf vir ander oortredings is nie so voor die hand liggend nie. Dit was waarskynlik 'n afskrikmiddel vir voornemende misdadigers en 'n rigtingwyser na die waarde van lewe as 'n gawe van God
Dis ook elke mens se reg om homself teen aanvallers te verdedig. Hy het die lewe as gawe van God ontvang en is dit gevolglik sy plig om dit op te pas. Indien hy in selfverdediging 'n aanvaller doodmaak, is hy nie aan moord skuldig nie, so leer die Skrif ons.
'n Eerbare owerheid sal sy burgers teen booswigte beskerm, die doodstraf oplê en vinnig voltrek. "Omdat die oordeel oor 'n verkeerde daad nie gou voltrek word nie, daarom is die hart van die mensekinders in hulle vol om kwaad te doen" (Pred.8:11). Om moordenaars lang gevangenisstraf op te lê, is 'n onreg teenoor gehoorsame burgers. Hulle kan na vrylating weer moor, soos dikwels gebeur. Om vir baie lank deur die staat versorg te word is ook baie onbillik teenoor wetsgehoorsame belastingbetalers!
Baie mense sê dat die doodstraf nie 'n afskrikmiddel vir misdaad is nie. Die Bybel sê wel so. Wie teen die doodstraf gekant is, glo dat die lewe heilig is en derhalwe beskerm moet word al is ander se lewens wederregtelik beëindig. Die doodstraf is nie barbaars nie en behoort in 'n beskawing tuis juis om dit beskaaf te hou soos wat God opdrag gegee het.
As dit by verwarde denke kom, span die Bevrydingsteologie egter die kroon. Die ontspoorde teoloë staan die doodstraf teen omdat hulle glo dat die verkeerde party gestraf word. Bose samelewingstrukture (soos apartheid!) moet eerder vir die kwaad in hul gemeenskappe verantwoordelik gehou word, meen hulle.
Dis onsinnig om moorde aan die invloed van bose samelewings toe te skryf want bose samelewings floreer juis wanneer dit nie gestraf word nie. Dis eerder regerings wat hul goddelike plig versaak. 'n Regering wat God se Woord gehoorsaam en die doodstraf oplê, maak dit vir wetsgehoorsames veilig om in so 'n land te bly. So 'n regering is nie skuldig aan die bloed van onskuldiges wat daarna nog vloei nie. As 'n regering egter nie doelgerig teen misdadigers optree nie, is hulle aan dieselfde misdaad aandadig (Deut.21:1-9).
Sedert die doodstraf in 1989 in Suid-Afrika afgeskaf is, is nagenoeg 'n miljoen mense in die land vermoor. Dit bewys dat as 'n regering nie aan booswigte die doodstraf oplê nie, lê booswigte dit aan wetsgehoorsames op! Bring terug die doodstraf en sien hoe die boosheid in ons samelewing kwyn!